Rostov vilayəti

Rostov vilayəti () — Rusiya Federasiyasının subyektlərindən biri. Sahəsi 100,8 min km2, əhalisi 4,4 mln. nəfərdir.

 Coğrafiyası 
Rostov vilayəti Şərqi Avropa düzənliyinin cənub hissəsində və Ön Qafqazda yerləşir. Relyefi əsasən düzənlikdir, lakin qərbdə Donetsk təpəliyi (253 m), cənub-şərqdə Yerqeni yüksəkliyi vardır, həmçinin cənubda Kuma-Manıç çökəkliyi mövcuddur. Vilayətin səthi çay dərələri ilə kəsilmişdir. İqlimi mülayim kontinentaldır. Yanvarın orta temperaturu şimalda −9°S, cənubda −5°S, iyulun isə 22–24°S-dir. İldə 400–650 mm yağıntı düşür. Vilayət ərazisi quraqlıqdan əziyyət çəkir. Əsasən qaratorpaqlar, o cümlədən tünd-şabalıdı və şabalıdı torpaqlar yayılmışdır. Çayların subasarlarında allüvial çəmən torpaqları mövcuddur. Ərazinin 6%-i meşələrlə örtülüdür. Çöl zonasının heyvanat aləmi vardır. Əsas çayı Don və onun qollarıdır. Manıç-Qudilo əsas göldür. İri su anbarları yaradılmışdır. Təbii şərait əhalinin həyat fəaliyyəti, eləcə də kənd təsərrüfatının inkişafı baxımından əlverişlidir. Vilayət təbii ehtiyatlarla zəngindir. Belə ki, təbii ehtiyatlardan daş kömür (Donbasın şərq qolu, Şaxtinsk, Novoşaxtinsk), dəmir filizi, tikinti materialları, xörək duzu, təbii qaz və s. vardır.

 Əhalisi 
Əhalinin sıxlığı hər km2-də 43 nəfər təşkil edir. İri şəhərlərinə Rostov-na-Donu (mərkəz), Taqanroq, Şaxtı, Volqodonsk, Noboçerkassk misaldır. Vilayət ərazisində 100-ə yaxın millətin nümayəndəsi yaşayır: ruslar (90%), ukraynalılar (4%), ermənilər, beloruslar, tatarlar, çeçenlər, moldovanlar, azərbaycanlılar, gürcülər, darginlər, udmurtlar, çuvaşlar, avarlar və s.

 Şəhərləri 

 Mənbə 


Kateqoriya:Rusiya vilayətləri